Papua reĝpapago

Papua reĝpapago (Alisterus chloropterus, laŭ kio ankaŭ Verdaflugila reĝpapago) estas specio de papago de la familio Psitakuledoj endemia de Nov-Gvineo. Iliaj naturaj habitatoj estas subtropikaj aŭ tropikaj malsekaj arbaroj de malaltaj teroj kaj montararbaroj.

Taksonomio
Por la unua fojo priskribita de aŭstralia ornitologo Edward Pierson Ramsay en 1879, la Papua reĝpapago estas unu el tri specioj konataj kiel reĝpapagoj troveblaj en Aŭstralio, Papuo-Nov-Gvineo, kaj Okcidenta Papuo/Indonezio. Tri subspecioj estas agnoskitaj, nome la jenaj:

A. chloropterus (Ramsay, EP 1879)
A. c. callopterus (Albertis & Salvadori 1879) troveblaj en la Centraj Altaj Teroj okcidente de la montoj Weyland, la areo de la rivero Sepik kaj de la supra Rivero Fly.
A. c. chloropterus (Ramsay, EP 1879), nomiga subspecio, vivas en orienta Nov-Gvineo ĝis la Huon duoninsulo en la nordo, kaj Hall Sound en la sudo.
A. c. moszkowskii (Reichenow 1911) trovebla en la nordo de la insulo, el Golfo Sarera oriente ĝis Aitape.

Aspekto
La papua reĝpapago estas 36 cm longa inkluzive de longa, larĝa vosto. Ĝi havas malhelgrizajn krurojn kaj oranĝajn irisojn. La tri subspecioj de la papua reĝpapago ĉiuj montras seksan dimorfismon kaj en ĉiuj tri subspecioj la masklo povas esti identigita per elstara larĝa palverda bendo sur ĉiu flugilo (simila al ŝultrostrio). La diferencoj ĉe la inoj inter la subspecioj estas pli markitaj ol la diferencoj ĉe la maskloj.

La masklo havas ruĝajn kapon, kolon, kaj malsuprajn partojn, bluan dorson kaj pugon, verdajn flugilojn, ĉiu kun larĝa bendo de palverda koloro. Ĉe la masklo de A. c. chloropterus la bluo etendiĝas supren de la dorso ĝis la malantaŭa kolo. Ĉe la ino de A. c. chloropterus kaj A. c. calloterus la abdomeno estas ruĝa, la verdo super la kapo kaj kolo estas kontinua kun la verdo de la dorso kaj flugiloj, kaj la brusto havas neklarajn transversajn verdajn kaj ruĝajn striojn. La ino de la subspecio A. c. moszkowskii havas ruĝajn kapon, kolon, bruston kaj malsupran abdomenon similajn al la masklo, kaj diferencas de la masklo pro sia multe pli malgranda palverda flugilbendo.

Distribuado kaj habitato
Trovebla en centra kaj orienta Nov-Gvineo oriente de la Weyland-Montaro, ĝi vivas en arbaroj ĝis altitudo de 2600 m.

Kutimaro
Tiuj birdoj estas troveblaj unuope aŭ duope, aŭ en malgrandaj aroj ĝis 10 birdoj. Ili manĝas silenteme en densa arbaro ĝenerale en malgrandaj arboj aŭ malaltaj branĉoj de grandaj arboj, kaj ofte nerimarkite. Ili manĝas berojn, fruktojn, semojn kaj eble kelkajn insektojn.

 Referencoj 

Eksteraj ligiloj

Kategorio:Papagedoj
Kategorio:Birdoj de Oceanio
Kategorio:Birdoj de Nov-Gvineo